**Lough Ree** (irsk: *Loch Rí*) er en innsjø (*lough/loch*) svært sentralt og midt i Irland. Ree er den nest største av tre store innsjøer på elven Shannon, den største er Lough Derg i sør og den tredje er Lough Allen i nord. Det er også flere mindre sjøer langs elven. Innsjøen fungerer som en grense mellom grevskapene Longford og Westmeath (begge i provinsen Leinster) på den østlige siden og Roscommon i provinsen Connacht på den vestlige siden. 

Innsjøen er populær for fiske og båtliv. Innsjøen støtter et lite kommersielt ålfiskeri og er lokalt kjent for sine «eels on wheels», en bil med salg av ål. Byen Athlone ligger i den sørlige enden av innsjøen, og har en havn for båter som skal ut på innsjøen. Den lille byen Lanesboro ligger i den nordlige enden av innsjøen.

Nesten midt i Irland
--------------------

Det geografiske sentrum av Irland ble tidligere beregnet til å være i distriktet Carnagh East i grevskapet Roscommon på den vestlige bredden av Lough Ree, overfor Cribby-øyene. Også Hodson-søylen som ligger på en øy ved samme navn, Hodson's Pillar Island, i innsjøen ble hevdet å være det mest sentrale punktet i Irland. Imidlertid gjorde Ordnance Survey Ireland i 2022 en ny beregning som plasserte senteret nær Castletown Geoghegan i grevskapet Westmeath.[4]

Økologi
-------

Lough Ree har blitt utnevnt til et spesielt viktig verneområde. Hovedhabitatet, etter område, er selve innsjøen, men det er andre habitater som omfatter myrområder.

Lough Ree-området har blitt utpekt til et særskilt beskyttet område for fuglelivet og definert som viktig fugleområde på grunnlag av dens migrerende vannfugler, med nasjonalt viktige antall dvergdykkere.

I 2021 ble invasive eller invaderende quaggamuslinger (*Dreissena rostriformis*) oppdaget i innsjøen og i Lough Derg av et forskerteam fra University College Dublin.

Historie
--------

Havnen Barley i Lough Ree
På øya Inchcleraun (*Inis Cloithreann*) i den nordlige delen av innsjøen ble det opprettet et kloster i tidlig kristen tid og på stedet er restene av flere gamle kirker. I irske legender var det på denne øya dronning Méabh (Medb) ble drept. Den norrøne nordboeren og vikingen Turgeis kontrollerte et borg (*dunad*) ved kysten fram til sin død i 845 ved å drukne i Lough Owel.

Norrøne nordboere med angrep som vikinger på 800-tallet kulminerte i 845 i Irland etter at de hadde bygd en befestet base på Lough Ree. Ifølge irske annaler var det ytterligere konfrontasjon mellom irere og nordboere:

* «Tomrair, sønn av Elgi, en *jarl* av utlendingene, på Luimnech (den nedre Shannon), og han fortsatte og plyndret Inis Celtra og Muicinis, og brente Cluain Moccu Nóis; og han dro på Loch Rí og plyndret alle øyene, og han herjet Mide.» (*Inisfallen-annalene* AI922.2)
* «Amlaíb Cenncairech, med utlendingene, kom fra Loch Eirne over Breifne til Loch Ribh. Natt til den store julen nådde de Sinainn, og de ble der i sju måneder; og Magh-Aei ble ødelagt og plyndret av dem.» (*Inisfallen-annalene* AI922.2)

Referanser
----------

1. ↑  Loch Rí / Lough Ree, *Placenames Database of Ireland*
2. ↑  «Idyllic Isle: Living like a King on your own island kingdom», *Independent.ie* 8. oktober 2006
3. ↑  «FAQs», *Ordnance Survey Ireland*. Arkivert fra originalen den 28. februar 2012.
4. ↑  Hodson's Pillar Island Townland, Co. Roscommon, *Townlands.ie* med kart
5. ↑  «Where is the centre of Ireland?», *Tailte Éireann*
6. ↑  O'Sullivan, Clair (22. mai 2012) «Nine of 53 protected bogs ’being cut illegally’», *Irish Examiner*
7. ↑  «Important Bird Areas factsheet: Lough Ree», *Birdlife International*. Arkivert fra originalen den 4. mars 2016
8. ↑  Mainnín, Tomás O. (26. juli 2021): «Invasive species flexing its 'mussels' on the Shannon», *RTÉ*
9. ↑  *Annals of Ulster*, AU 845.8; Crawford, Barbara E. (1987): *Scandinavian Scotland*, Leicester University Press, ISBN 0-7185-1197-2; s. 49
10. ↑  Roesdahl, Else (2016): *The Vikings* (3. utg.). Penguin Books. ISBN 978-0-141-98476-6; s. 234.

Eksterne lenker
---------------

(en) Lough Ree – kategori av bilder, video eller lyd på Commons


* «Lake Ree (Lough Ree)» Arkivert 19. juli 2018 hos Wayback Machine. International Lake Environment Committee

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** GeoNames
 |